โศกนาฏกรรมครั้งที่ 2 ของเวเนซุเอลา กำลังเริ่มต้นขึ้น
“เรื่องเลวร้ายไม่เคยเกิดขึ้นเพียงครั้งเดียว” คำพูดนี้น่าจะเหมาะกับเวเนซุเอลาที่อาจจะเกิดโศกนาฏกรรมครั้งที่ 2 เรื่องนี้เป็นอย่างไร ลงทุนแมนจะเล่าให้ฟัง
26 มี.ค. 2563

โศกนาฏกรรมครั้งที่ 2 ของเวเนซุเอลา กำลังเริ่มต้นขึ้น /โดย ลงทุนแมน
“เรื่องเลวร้ายไม่เคยเกิดขึ้นเพียงครั้งเดียว”
คำพูดนี้น่าจะเหมาะกับเวเนซุเอลาที่อาจจะเกิดโศกนาฏกรรมครั้งที่ 2
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
รู้ไหมว่า ราคา Big Mac ที่สหรัฐฯ ตอนนี้ราคาชิ้นละ 3.79 ดอลลาร์สหรัฐ หรือประมาณ 121 บาท
แต่ถ้าเราไปซื้อ Big Mac ที่เวเนซุเอลาตอนนี้เราต้องใช้เงินถึง 270,800 โบลิวาร์
เพราะตอนนี้ค่าเงินโบลิวาร์กำลังอ่อนลงอย่างหนัก
หนึ่งในวิกฤตที่เกิดขึ้นยาวนานอีกครั้งหนึ่งในประวัติศาสตร์โลกคือ วิกฤตเวเนซุเอลา ซึ่งเริ่มต้นมาตั้งแต่ปี 2010 นับจนถึงวันนี้ก็ 10 ปีแล้ว ซึ่งเป็นสมัยที่อดีตประธานาธิบดี Hugo Chávez บริหารประเทศ แต่ปัญหาก็ยังคงลุกลามมาจนถึงสมัยที่ประธานาธิบดี Nicolás Maduro บริหารประเทศ
เรื่องนี้ดูเหมือนจะเกิดมานาน และน่าจะหาจุดที่ต่ำสุดได้แล้ว
แต่เราอาจคิดผิด
เพราะการตกต่ำของราคาน้ำมันดิบ (เบรนท์) ที่กำลังทำจุดต่ำสุดในรอบหลายปี อาจทำให้เวเนซุเอลาต้องเจอกับโศกนาฏกรรมซ้ำสองอีก
ที่เป็นแบบนี้ก็เพราะว่า
วันนี้เวเนซุเอลาเป็นประเทศที่พึ่งพารายได้จากการส่งออกน้ำมันอย่างมาก มูลค่าการส่งออกกว่า 99% ของเวเนซุเอลานั้นเกิดจากรายได้ที่มาจากการส่งออกน้ำมัน
แม้ว่าในปีที่ผ่านมาราคาน้ำมันดิบ (เบรนท์) เฉลี่ยอยู่ที่ 64 ดอลลาร์สหรัฐต่อบาร์เรล แต่เศรษฐกิจเวเนซุเอลายังย่ำแย่อย่างหนัก
ปี 2018 มูลค่าของ GDP ของเวเนซุเอลา 3.1 ล้านล้านบาท
ปี 2019 มูลค่าของ GDP ของเวเนซุเอลา 2.2 ล้านล้านบาท
ต้นตอของปัญหา นอกจากราคาน้ำมันดิบในตลาดโลกแล้ว ยังเกิดจากปริมาณการส่งออกน้ำมันดิบของประเทศอีกด้วย
ปริมาณการส่งออกน้ำมันดิบของเวเนซุเอลานั้นลดลง เนื่องจากการขาดแคลนแรงงานในอุตสาหกรรมพลังงาน รวมถึงงบลงทุนทางด้านการพลังงาน
เมื่อรวมกับการที่สหรัฐฯ มีมาตรการคว่ำบาตรกับเวเนซุเอลาทำให้เกิดอุปสรรคต่อเวเนซุเอลา ในการส่งออกสินค้าไปต่างประเทศ
ในปี 2014 เวเนซุเอลาส่งออกน้ำมันดิบไปขาย 1.9 ล้านบาร์เรลต่อวัน
ในปี 2019 เวเนซุเอลาส่งออกน้ำมันดิบไปขายได้เพียง 1.0 ล้านบาร์เรลต่อวัน ซึ่งตัวเลขดังกล่าวเป็นระดับต่ำสุดในรอบ 75 ปี
รายได้จากการส่งออกน้ำมันที่ลดลง นอกจากจะฉุดเศรษฐกิจของประเทศให้ตกต่ำ ยังทำให้ ณ สิ้นปี 2019 ทุนสำรองระหว่างประเทศของเวเนซุเอลานั้นเหลือเพียง 26,600 ล้านบาท ซึ่งนับเป็นระดับที่ต่ำสุดในรอบ 30 ปี
ทุนสำรองระหว่างประเทศที่ลดลง ส่งผลให้ความเชื่อมั่นของระบบเศรษฐกิจของเวเนซุเอลาที่ย่ำแย่อยู่แล้ว ยิ่งย่ำแย่ลงไปอีก
ในปี 2019 เวเนซุเอลามีหนี้จากการกู้ยืมเงินจากต่างประเทศกว่า 3.2 ล้านล้านบาท ซึ่งมากกว่าทุนสำรองระหว่างประเทศถึง 120 เท่า..
ที่น่าสนใจอีกก็คือ
ในปี 2019 การส่งออกน้ำมันดิบกว่า 32% คือ การส่งออกไปขายที่จีน นั่นหมายความว่า การชะลอตัวของเศรษฐกิจจีนจนทำให้การบริโภคพลังงานลดลงนั้น อาจส่งผลกระทบต่อปริมาณการส่งออกน้ำมันดิบของเวเนซุเอลาในอนาคตเช่นกัน
แต่เรื่องร้ายๆ ไม่เคยมาครั้งเดียว
การที่รัสเซียไม่เห็นด้วยกับกลุ่มโอเปกที่นำโดยซาอุดีอาระเบียที่ต้องการลดกำลังการผลิตน้ำมันดิบ จนนำมาสู่สงครามราคา
ทำให้ปัจจุบันราคาน้ำมันลดลงเหลือเพียง 30 ดอลลาร์สหรัฐต่อบาร์เรล
จนส่งผลกระทบอย่างหนักต่อตลาดน้ำมัน
แทบไม่ต้องเดาเลยว่า รายได้จากการส่งออกน้ำมันดิบของเวเนซุเอลาหลังจากนี้จะลดลงไปอีกแค่ไหน
ลองนึกดูว่า ระดับราคาน้ำมันดิบดังกล่าว ถ้าเวเนซุเอลายังส่งออกน้ำมันดิบไปขาย 1.0 ล้านบาร์เรลต่อวันในปีนี้ เวเนซุเอลาจะมีรายได้การส่งออกน้ำมันปีละ 344,000 ล้านบาท จากเดิมที่ 736,000 ล้านบาท ในปี 2019
หรือเรียกง่ายๆ ว่ารายได้ของประเทศหายไปกว่าครึ่ง
ใครจะไปคิดว่า
ประเทศที่มีปริมาณสำรองน้ำมันดิบมากที่สุดในโลกอย่างเวเนซุเอลา
ซึ่งมีจำนวนกว่า 300,878 ล้านบาร์เรล คิดเป็นมูลค่ากว่า 270 ล้านล้านบาท
กลับมีรายได้จากการส่งออกน้ำมันดิบเพียงเท่านี้
รายได้จากการส่งออกน้ำมันที่ลดลง
ทุนสำรองระหว่างประเทศที่ร่อยหรอลงไปเรื่อยๆ
ขณะที่หนี้ของประเทศยังอยู่ในระดับสูง
น่าสนใจว่าจะเกิดอะไรขึ้นกับเวเนซุเอลา
ประเทศอื่นกำลังเกิดวิกฤตเศรษฐกิจจากโรคระบาดโควิด-19
แต่เวเนซุเอลากำลังจะเกิดวิกฤตซ้อนวิกฤตอีกที ซึ่งไม่อยากคิดเลยว่าโศกนาฏกรรมนี้จะรุนแรงแค่ไหน..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-